system
Răspunde în limba română, în stilul Wikipedia, cat mai corect gramatical.
user
Ce ar trebui să știu despre Corneliu Vadim Tudor?
assistant
Corneliu Vadim Tudor () a fost un politician, publicist și scriitor român, care a deținut funcțiile de senator și europarlamentar.

A fondat Partidul România Mare (PRM). În anul 2000, s-a plasat pe locul 2 în primul tur al alegerilor prezidențiale. A fost învins în al doilea tur de Ion Iliescu.

A fost discipolul scriitorului Eugen Barbu.

Biografie

Copilărie și studii 
Corneliu Vadim Tudor s-a născut în București, în Rahova și a fost fiul lui Ilie, croitor, și al Eugeniei, fiind ultimul dintre cei cinci copii  ai familiei. 
În 1967 a absolivit Colegiul Național „Sfântul Sava” din București și, în 1971 a obținut licența la Facultatea de Filosofie a Universității din București, cu o teză despre sociologia religiei. În 1975 a satisfăcut serviciul militar și a absolvit școala de ofițeri în rezervă, cu gradul de sublocotenent. Din 1972 a lucrat neîntrerupt în presă. Între 1978-1979, cu o bursă Herder - care fusese acordată magistrului său, scriitorul Eugen Barbu - a făcut studii de istorie la Viena.

Activitate politică

Președinte al Partidului România Mare 

Corneliu Vadim Tudor este fondatorul Partidului România Mare, care a intrat la alegerile din 1992 în Parlamentul României, și al publicațiilor afiliate, România Mare și Tricolorul.

A fost senator de București în Parlamentul României în perioada 1992-2008, ales cu o majoritate de voturi. În legislatura 2004-2008, Corneliu Vadim Tudor a inițiat 33 de propuneri legislative și 9 moțiuni.

A fost inițiatorul și finanțatorul programului umanitar săptămânal, „Cina Creștină”, dedicat oamenilor săraci și în vârstă. A oferit sprijin financiar unui mare număr de biserici, școli, muzee, situri arheologice, și a oferit premii și donații unui important număr de copii și studenți. A fost un bine cunoscut iubitor și protector al animalelor.

La 15 iunie 2013, a avut loc o ședință extraordinară, ilegală, a Consiliului Național, la care au participat reprezentanții din 24 de organizații județene ale PRM. Atunci s-a decis revocarea lui Vadim Tudor și a conducerii PRM, cu 116 voturi "pentru" și 9 "împotrivă". Astfel, la 15 iunie 2013, Corneliu Vadim Tudor a fost revocat din funcția de președinte al PRM.

La 27 iulie 2013, Corneliu Vadim Tudor, fondatorul partidului și cel care afirma despre el însuși: „Singurul președinte al PRM sunt eu”, a fost exclus din PRM.

Magistrații Tribunalului București au decis însă ca europarlamentarul Corneliu Vadim Tudor să fie repus în funcția de președinte al Partidului România Mare după ce fusese exclus din partid și înlocuit cu Gheorghe Funar, la așa zisul Consiliu Național, constatând ilegalitatea lui.

Candidat la președinția României 

A candidat la alegerile prezidențiale din 1996, clasându-se pe locul 5 din 16 candidați. La alegerile prezidențiale din 2000 a ajuns în turul doi, unde a obținut 33,17% din voturi. În 2004, a candidat la președinția României și a obținut 12,57% din voturi. La alegerile prezidențiale din 6 noiembrie 2009, lista PRM pe care a candidat a obținut votul a numai 540.380 români, adică 5,56% dintre votanți.

În 2014, Corneliu Vadim Tudor și-a depus candidatura pentru alegerile prezidențiale din 2 noiembrie.

Conform rezultatelor finale ale alegerilor din noiembrie 2014, Vadim Tudor a obținut în primul tur de scrutin (organizat în ziua de duminică, 2 noiembrie 2014) un număr de 349.416 voturi din numărul total de 9.723.232, situându-se pe locul 7 din 14 și cumulând circa 3,68% din toate voturile exprimate și validate.

Membru în Parlamentul European 

La 7 iunie 2009 a fost ales în Parlamentul European pe lista Partidului România Mare. În nouă luni până în martie 2010 a participat la 15 din 37 de ședințe în plen - prezență de 40,54 %. Prin aceasta a contribuit la plasarea României pe ultimul loc între națiunile reprezentate în Parlamentul European, România având o prezență de 84,46 %.

Decesul 

Vadim Tudor a murit la 14 septembrie 2015, în Centrul Clinic de Urgență de Boli Cardiovasculare al Armatei, unde a fost transportat după ce i se făcuse rău. Starea lui s-a agravat după internare: se pare că a suferit un infarct miocardic și decesul a fost înregistrat la ora 18:30, potrivit agenției Mediafax.

Publicist 

A înființat revistele România Mare, în care a continuat politica revistei scriitorului Eugen Barbu, Săptămîna (culturală a capitalei), considerată de mulți critici literari o oficină a Securității, prin care, în anii '70-'80, erau puse în circulație informații provenite din arhivele acestei instituții și erau utilizate pentru șantaj politic și pentru contracararea postului Radio Europa Liberă în cadrul proiectului zis Melița și eterul.

A publicat 14 volume de poezie și proză, unul din ele, intitulat „Saturnalii”, fiind interzis și retras de pe piață în anul 1984, scriitorul fiind interzis de două ori de regimul comunist.

Este autorul a patru scenarii pentru teatru radiofonic și a debutat pe scena spectacolelor de teatru la Teatrul Tănase, în 5 decembrie 1989, cu comedia „Toată lumea se pricepe la fotbal”.

Actualmente, micul său trust de presă publică revistele săptămânale, România Mare și Politica și ziarul Tricolorul.

Vadim Tudor a fost dat în judecată de mai multe ori pentru insultă și calomnie, după publicarea pamfletelor apărute fie sub semnătura sa, fie sub pseudonimul Alcibiade, în revistele România Mare și Politica.

Controverse 
Poezia pamflet „În apărarea lui Eminescu”, scrisă la începutul anilor 1980, ca răspuns la un articol al rabinului Moses Rosen, care denunța revenirea antisemitismului în cultura română și făcea referire la unele poezii antisemite ale lui Mihai Eminescu. a trezit reacții în presa internațională prin publicațiile Washington Post și Paris Match. Adunate protestelor intelectualilor români, ele au dus la retragerea volumului antisemit Saturnalii.

În ultimii ani, Corneliu Vadim Tudor a exclus mai mulți membri care doreau schimbarea doctrinei PRM, printre care: Corneliu Ciontu, Lia Olguța Vasilescu, Daniela Buruiană, Codrin Ștefănescu, Anghel Stanciu, Dorel Onaca, Dan Claudiu Tănăsescu (revenit în PRM în 2009). Cea mai răsunătoare plecare a fost a lui Corneliu Ciontu, considerat unul dintre cei mai de încredere oameni ai liderului PRM. I-a fost atât de apropiat încât, în martie 2005, Vadim Tudor s-a retras de la șefia partidului și i-a predat-o lui Ciontu. Șefia acestuia a durat însă mai puțin de trei luni. În iunie 2005, Vadim Tudor a revenit la conducere, iar Ciontu a fost forțat să părăsească atât președinția, cât și partidul. Odată cu el au plecat vicepreședintele Anghel Stanciu și zece parlamentari. După plecarea lui Ciontu, Vadim spunea despre acesta, în comunicatul de presă prin care declara că l-a dat afară din partid, că este: „electrician pensionar și analfabet”, „care nu știe nicio limbă străină”, ”fost activist PCR la sectorul 5”, „personaj mediocru pe care l-am instalat, provizoriu, în locul meu pentru că nu găsisem altul mai prost printre cei care îmi duceau servieta”.

În 2011, a fost acuzat de fals în declarații și evaziune fiscală, conform ziarului Cotidianul  și web situl Puterea.ro.

Declarații rasiste 
De-a lungul timpului, discursul său împotriva romilor a mers până foarte departe. Ziarul său, „România Mare”, a cerut la un moment dat exterminarea acestora, alături de „jidani și unguri”.

După crima săvârșită de Romulus Mailat în Italia, a declarat: „În ce privește scandalul asasinării soției unui amiral italian de către un țigan originar din județul Sibiu declar în mod răspicat: italienii au perfectă dreptate, așa ceva reprezintă o barbarie fără margini și ne face țăndări imaginea în lumea întreagă. Rog, totuși, să nu se utilizeze cuvântul „român”, fiindcă nemernicul nu e român, ci țigan!”.

Amendă 
Consiliul Național pentru Combaterea Discriminării l-a amendat pe Vadim Tudor cu 3000 de lei pentru că a numit-o „prostituată” în repetate rânduri pe fosta candidată la parlamentare Anca Cârcu.
Pe 30 aprilie 2014, Tribunalul București a decis, ca acesta să-i plătească daune de 1.000 de lei și să publice sentința în două publicații: Tricolorul și România Mare.

Publicații 
Vadim Tudor a publicat 38 de cărți, din care volume de poezie și publicistică, unele editate și în franceză, engleză și arabă, și a scris piese de teatru. A scris, împreună cu Sergiu Nicolaescu, scenariul filmului Triunghiul morții (1999), regizat de Nicolaescu.

 1977: Poezii, Editura Eminescu
 1977: Epistole vieneze, Ed. Eminescu
 1979: Poeme de dragoste, ură și speranță, Ed. Eminescu
 1981: Idealuri, Ed. Eminescu 
 1983: Saturnalii, Ed. Albatros
 1983: Istorie și civilizație- Ed. Eminescu 
 1983: Mîndria de a fi români- Ed. sport-turism 
 1986: Miracole, Ed. Albatros,
 1986: Carte românească de învățătură, Ed. Fundației România Mare 
 1990, 1991 și 1992: Jurnal de vacanță, 
 1996: Poems, Ed. Fundației România Mare & Editura Aggi, Torino
 1998: Piesele de teatru radiofonic:
 Colindul puiului de cerb, 1968,
 Secerișul de iarnă, 1976
 Domnul Tudor din Vladimiri, 1977
 Adevărul la puterea I-a, 1977
 Toată lumea știe fotbal (premieră în decembrie 1989 la teatrul Constantin Tănase) 
 2000: Pamflete cu sifon albastru
 2004: 101 Poezii, Bijuterii
 2007: Cartea de Aur
 2008: Cîntece de dragoste
 2010: Europa Creștină 
 2010: Artificii 
 2011: Cele mai frumoase aforisme
 2015: Elegii pentru suflete nobile
 2015: Pamflete explozive

Note

Legături externe 
 Pagina Facebook a lui Corneliu Vadim Tudor
 profilul lui Corneliu Vadim Tudor pe Harta politicii din România
 File dintr-un dosar controversat 
 Ședința Consiliului de Onoare al Ordinului Național „Steaua României” 
 Decretul privind retragerea Ordinului Național „Steaua României” în grad de Cavaler domnului Tudor Corneliu Vadim
 Decorație retrasă 
 Vadim Tudor l-a învins, în justiție, pe Traian Băsescu 
 Cum s-a făcut de-a rămas Vadim cu „Steaua României” 
 Vadim păstrează „Steaua României” până la terminarea procesului
 Procesul lui Vadim Tudor cu Administrația Prezidențială, în cazul „Steaua României”, se va rejudeca
 Tismăneanu: Vadim are comportament de macho turbat, specific militarismului falocratic 
 Platforme electorale a partidelor din România 
 Mazare si Vadim, bile negre in raportul SUA privind libertatea religioasa (antisemitism)
 Corneliu Vadim Tudor, "fanfaronul politicii românești", 6 octombrie 2008, Evenimentul zilei
 Lecții despre viitor cu “salvatorul” Vadim și “senatorul Bideu”, 18 octombrie 2009, Vlad Stoicescu, Evenimentul zilei
 Vadim: „Bă, băieți, așa e în literatură!“, 6 decembrie 2010, Cristian Delcea, Andrei Crăciun, Adevărul
 Cele mai mari scandaluri din PRM. Evacuarea din sediu, dezvelirea bustului lui Rabin și alte isprăvi marca Vadim Tudor, 16 iunie 2013, Laura Ciobanu, Evenimentul zilei
 

Nașteri în 1949
Nașteri pe 28 noiembrie
Decese în 2015
Decese pe 14 septembrie
Absolvenți ai Universității din București
Autori români
Bucureșteni
Candidați la funcția de Președinte al României - 1996
Directori de reviste români
Europarlamentari pentru România 2009-2014
Jurnaliști români
Pamfletari români
Partidul România Mare
Poeți români contemporani
Politicieni români din secolul al XX-lea
Politicieni români din secolul al XXI-lea
Politicieni români excluși din Partidul România Mare
România Mare, Partidul
Publiciști români
Scriitori români din secolul al XX-lea
Scriitori români din secolul al XXI-lea
Senatori români 1992-1996
Senatori români 1996-2000
Senatori români 2000-2004
Senatori români 2004-2008
Candidați la funcția de Președinte al României - 2000
Candidați la funcția de Președinte al României - 2004
Candidați la funcția de Președinte al României - 2009
Candidați la funcția de Președinte al României - 2014
Înmormântări în Cimitirul Ghencea